**РЕШЕНИЕ № ПВ – 167 – ПР/2016 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становище от РЗИ Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: **Създаване на насаждение от сини сливи и изграждане на система за капково напояване,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в имоти № 046029, 046030, 046065 и 046066, землище на с. Старо Железаре, община Хисаря

**Възложител: ЕТ „Цветан Трончев“**

**Характеристика на инвестиционното предложение:**

Целта на инвестиционното предложение е създаване на насаждение от сини сливи и изграждане на система за капково напояване в имоти №,№ 046029, 046030, 046065 и 046066, землище на с. Старо Железаре.

Общата площ на имотите, предмет на инвестиционното предложение е 169,291 дка. Чрез предвиденото изграждане на система за капково напояване ще се увеличи добива на насаждението, което ще допринесе за постигане на по-добри финансови резултати на възложителя и подобряване качеството на произвежданата продукция. Технологията за напояване в настоящото инвестиционно предложение е съобразена с теренните особености, водоизточника и схемата на засаждане

Системите за капково напояване са едни от най-икономичните по отношение разхода на вода. Те подават необходимата поливна норма директно в кореновата система на насажденията, като навлажняват само ивицата по протежение на редовете, без останалата площ в междуредията. Капковото напояване е най-ефикасният метод за поливане – ефективност над 90%. За разлика от другите начини на напояване, при които недостигът на влага се компенсира, чрез капкуването в кореновата система на растенията се поддържа овлажняване близко до пределната полска влажност. През последните години масово навлиза в практиката на земеделските стопанства, заради предимствата и икономиите, които осигурява:

За реализацията на инвестиционното предложение не се налага строителство на нова пътна инфраструктура или промяна на съществуващата такава, тъй като за достъп до обекта ще се използват съществуващите полски пътища граничещи с имотите.

Предвижда се необходимата вода за функциониране на системата за капково напояване да се осигури чрез цистерни, които ще бъдат зареждани с вода от съществуващ канал на сдружението за напояване „Старо Железаре“, на база сключен договор.

Инвестиционното предложение попада в обхвата на т.1, буква „в“ от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имотите, в които се предвижда да се реализира инвестиционното предложение не попадат в границите на защитени зони от мрежата НАТУРА 2000 и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона: BG0002010 „Язовир Пясъчник” за опазване на дивите птици, обявена със Заповед № РД 574/08.09.200 г. (ДВ бр. 85/2008 г. на Министъра на околната среда и водите.

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони, поради следните

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Строително-монтажните работи за изграждане на системата за капково напояване се свеждат до изкопни работи по трасетата на транспортния и разпределителните тръбопроводи, монтажни работи по тръбната мрежа и поливните крила, монтаж на командните възли и шахтите и обратното засипване на изкопите. По време на изграждането на системата за капково напояване не се очакват значителни въздействия върху околната среда в района. Хумусния пласт няма да бъде нарушен, тъй като след обратното засипване на разпределителните тръбопроводи, хумусът ще се разстелен отново над изкопите. Капковото напояване представлява система от тръби за бавно и продължително напояване. За целта в тръбите са инсталирани специални капкоотделители за редуциране на налягането и равномерно разпределяне на водата по линията.

* Всички дейности по време на строителството и експлоатацията на инвестиционното предложение ще се осъществяват в границите на предвидената за реализация територия и няма да излизат с влиянието си извън нея.
* В хода на експлоатация на обекта не се предполага замърсяване и дискомфорт на околната среда. Осъществяването на системата за капково напояване има изцяло положителен ефект, свързан с намаляване на почвената ерозия и отглеждане на насажденията с минимален разход на вода.
* За осъществяването на цялостното инвестиционно предложение не е необходимо изграждане на нова пътна инфраструктура, ще се използва съществуваща такава.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.
* Водоснабдяването на системата за капково напояване ще се извършва на базата на договор № 2/17.10.2016г., сключен със „Сдружение за напояване „Старо Железаре““.

**III. Способността за асимилация на екосистемата в естествената околна среда**:

* Инвестиционното предложение ще бъде реализирано извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0002010 „Язовир Пясъчник”
* Дейностите предмет на ИП ще се осъществят в границите на имота, не е свързано с необходимост от изграждане на нови пътища, поради това, както и предвид характера на дейността и отдалечеността от защитената зона, няма вероятност реализацията на ИП да доведе до безпокойство на видовете, предмет на опазване и до намаляване на състоянието им на сигурност.
* Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие, в резултат на изграждане на системата за капково напояване на насаждението е ограничен и локален в рамките на разглежданите имоти.
* Монтирането на системата за капково напояване ще осигури ефективно отглеждане на насажденията с минимален разход на вода. Посредством дейността ще се повиши количеството и качеството на произвежданата продукция.
* Вероятността от поява на въздействие върху компонентите на околната среда от дейностите по изпълнението на проекта се определя като минимална.
* Въздействието върху компонент води ще бъде пряко, краткотрайно и временно в рамките на ежегодния поливен сезон. Системата за капково напояване спестява значително разхода на вода.
* По време на експлоатацията на инвестиционното предложение не се очаква отрицателно въздействие върху хората и респективно върху тяхното здраве, също така и върху компонентите на околната среда - атмосферния въздух, водите, почвите, земните недра, флората и фауната.
* С писмо изх. № 7825/07.12.2016г. РЗИ-Пловдиве определила, че не се очакват неблагоприятно въздействие и риск върху човешкото здраве при реализация на инвестиционното намерение. ИП не засяга СОЗ около водоизточници и съоръжения за питейно-битово водоснабдяване.
* Реализацията на предложението не предполага трансгранично въздействие.

**V. Обществен интерес към предложението за строителство, дейности или технологии:**

• Съгласно изискванията на чл. 4, ал. 2 от Наредбата за ОВОС, възложителят е уведомил писмено за инвестиционното си намерение Община Хисаря и кметство с. Старо Железаре.

• В изпълнение на изискванията на чл. 6, ал. 9 и ал. 10 от Наредбата за ОВОС е осигурен обществен достъп до изготвената информация по Приложение 2, като е представено копие от документацията на Общината и кметството. Общината и кметството писмено са информирали РИОСВ-Пловдив, за липса на постъпили възражения относно инвестиционното предложение.

• Възложителят е информирал засегнатото население, чрез съобщение във вестник.

• Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/или Административен съд– Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 27.12.2016г.**

*Директор на РИОСВ - Пловдив*

Съгласували:............. Изготвили: ..............